### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

Handletanken for Lokalt Demokrati, som byrådet nedsatte, har givet til 12 anbefalinger til at styrke det lokale demokrati i [adresse]. Anbefaling fire er at afprøve forskellige metoder til at give borgerne en mere direkte adgang til byrådet.

De seneste mange år har borgerinddragelse stået højt på agendaen og [adresse] Kommune har gennemført mange initiativer, der inddrager borgerne i udvikling af byen og af tilbud og services. Men det er som regel ansatte i kommunen, der står i spidsen for initiativerne, ikke borgerne selv. Samtidig udfolder der sig i civilsamfundet en stor aktivitet, hvor enkeltpersoner og foreninger tager initiativ til aktiviteter, som skaber engagement i lokalpolitik og bygger bro mellem borgere og byråd.

Det sker f.eks. gennem Morgenpolitik, hvor borgere og politikere forud for hvert byrådsmøde mødes til en samtale i øjenhøjde om sagerne på byrådsdagsordenen for at lære hinanden bedre at kende og blive klogere sammen. Der sker gennem høringscaféer, hvor borgere, der er optaget af en sag, hjælper hinanden med at skrive høringssvar, så deres stemme bliver hørt, og de bidrager til en bedre beslutningsproces. Det sker gennem debatarrangementer og byvandringer, som borgere og borgergrupper står bag. Det er endda sket gennem borgeres og foreningers afgørende engagement i [adresse]’ første borgersamling ”Mini-borgersamlingen om bæredygtig transport”.

Vi tror på, at kommunen har et særligt ansvar for at bidrage til at understøtte borgernes egen handlekraft. Det gør vi ikke ved at lade kommunens ansatte være alene om at gennemføre borgerinddragelsen, så den nærmest får karakter af en service, der skal leveres. Vi må vende tilgangen på hovedet og tænke kommuneinddragelse frem for borgerinddragelse.

Det betyder, af vi fra kommunal side må bestræbe os på at lave rammer, som bakker op om borgernes egne initiativer, uden at de skal gøres til projekter, der skal kontrolleres, følges op på og afkræves effekter for bestemte målgrupper.

Målet må være at gøre det nemt at tage initiativ til at involvere sine naboer, sin skoleklasse, sin forening, sine kolleger eller sit lokalområde i en debat, en høringscafé eller en anden aktivitet, der på en relevant måde drejer sig om aktuelle politiske temaer i [adresse]. Målet må derudover være, at der opstår synergier mellem de forskellige aktiviteter, så borgere møder hinanden på tværs af sædvanlige skel og styrker den demokratiske kultur i [adresse].

Vi forslår derfor, at der gennemføres et eksperiment, hvor der afsættes 750.000 kr. til at støtte initiativer fra borgere og foreninger, der skaber aktiviteter, som styrker det lokale demokrati og bygger bro mellem borgere og byråd.

Eksperimentet består af:

1) En pulje til uddeling af små beløb, der kan søges af borgere og foreninger til udgifter i forbindelse med relevante aktiviteter. Det kan dække udgifter til lokaler, markedsføring, dokumentation og lignende. Puljen forvaltes af et råd på ti personer, som består af repræsentanter fra relevante foreninger, der udvælges gennem lodtrækning og løbende udskiftes. Kriterierne for tildeling er, at aktiviteten handler om et relevant lokalpolitisk tema, at den er åben for alle, og at den fremmer dialog ved at sørge for en god atmosfære og tilskynde deltagelse med forskellige holdninger og baggrunde.

2) En læringskonference, som gennemføres årligt, hvor borgere, der har stået bag initiativer, deler viden drøfter, hvordan de kan samarbejde om at styrke det lokale demokrati.